钦定古今图书集成/明伦汇编/氏族典/第203卷 > 高固
## 钦定古今图书集成/明伦汇编/氏族典/第203卷 > 高固

按《唐书高固传》，“固不知何许人。或言四世祖侃，永徽
中为北廷安抚使，禽车鼻可汗，以功为安东都护。固
生微贱，为家所卖，转为浑瑊童奴，字黄芩，性敏惠，有
膂力，善骑射，瑊爱养之，以齐有高固，因以名从瑊屯
朔方。德宗在奉天，固仍从瑊。贼突入东壅门，固引锐
士，长刀杀贼数十人，曳车塞阖，贼不能入。封渤海郡”
王。李怀光反，使邠宁留后张昕先趣河中，固伺间斩
昕首以徇，拜检校右散骑常侍、前军兵马使。贞元十
七年，邠宁节度使杨朝晟卒，诏以固拜邠宁节度使。
固本宿将，且宽厚，人皆安之。宪宗时，检校尚书右仆
射，入为右羽林统军。卒，赠陕州大都督。